Magne Thomassen

Magne Arnfinn Thomassen (født 1. mai 1941 i Melhus) er en norsk tidligere skøyteløper. Han deltok i internasjonale mesterskap i et tiår, fra 1962 til 1972.
Det skøyteinteresserte publikummet ble først oppmerksom på Magne Thomassen i junior-NM i 1959. Der ble han nummer to etter stortalentet Finn Thorsen, som seinere ble landslagsspiller i fotball. Thomassen debuterte i internasjonal mesterskapssammenheng i EM i 1962, hvor han ble nummer tolv. Gjennombruddet fikk han i året for skøyterevolusjonen, 1963. I landskampen mot Sovjet på Bislett i januar 1963 var han en av fire nordmenn som gikk under Boris Sjilkovs legendariske verdensrekord på 5000 meter. Senere i sesongen gjorde de norske løperne reint bord i EM i Gøteborg ved å legge beslag på de fire første plassene i sammendraget, Magne Thomassen kom her på fjerdeplass.
De kommende årene hadde han ikke den samme framgangen som flere av sine konkurrenter, men i 1968-sesongen lyktes han godt. Han startet med å vinne det norske mesterskapet. OL var dette året det fremste sportslige målet og før reisen til franske Grenoble forberedte de norske løperne seg på rekordisen i Davos. Under oppholdet ble det arrangert noen konkurranser og i en av disse satte Thomassen ny verdensrekord på 1500 meter med 2.02,5. Etter dette løpet tronet Magne Thomassen øverst på adelskalenderen. Der ble han imidlertid bare værende i to dager, inntil Kees Verkerk gjeninntok førsteplassen. I OL i Grenoble presterte han over all forventning ved å blir nummer to på 500 meter, en plass han delte med amerikanske Richard McDermott. På 1500 meter kom han på 4.-plass, ett tidel bak sølvmedaljen.
I VM i 1968 kjempet Thomassen en hard og jevn kamp med Fred Anton Maier om tittelen. Thomassen lå an til seier helt fram til siste runde på 10000 meter.
Foran 1970-sesongen flyttet Magne Thomassen til Oslo for å få bedre treningsforhold. Satsingen bar frukter og også dette ble en svært god sesong for trønderen. I VM i 1970 var han nær ved å snappe seieren fra Ard Schenk. En 1500 meter under pari hindret ham i å vinne. Samme året ble Magne Thomassen historisk ved å vinne det første norske sprintmesterskapet på skøyter. I det første ISU-mesterskapet i sprint i 1970 i West Allis ble han nummer tre. I 1971 ble han nok en gang norsk sprintmester. 
Thomassen representerte Melhus Idrettslag til og med sesongen 1957/58 og deretter Trondhjems Skøiteklub fra sesongen 1958/59. I 1968 ble han tildelt Olavstatuetten.


== Personlige rekorder ==


=== Norske rekorder ===
(kunne bare settes på norske baner)


== Referanser ==


== Litteratur ==
Bjørnsen, Knut (1932–2008) og Jorsett, Per (1920–) (1971). «Magne Thomassen – Veteran på 30 år». Skøytesportens stjerner. Oslo: Cappelen. s. 166–169. CS1-vedlikehold: Flere navn: forfatterliste (link) [Tilgang for norske IP-adresser / Digital utgave på Bokhylla.no av Nasjonalbiblioteket.]


== Eksterne lenker ==
(en) Magne Thomassen – kategori av bilder, video eller lyd på Commons 
(en) Magne Thomassen – Olympics.com 
(en) Magne Thomassen – Olympic.org 
(en) Magne Thomassen – Olympedia 
(en) Magne Thomassen – Sports-Reference (OL-resultater – arkivert) 
(en) Magne Thomassen – databaseOlympics.com (arkivert) 
(en) Magne Thomassen – Speedskatingbase.eu 
(en) Magne Thomassen – SpeedSkatingNews.info 
(en) Magne Thomassen – SpeedSkatingStats.com 
(en) Magne Thomassen på www.ISU.html.infostradasports.com
(en) Magne Thomassen på Jakub Majerski's Speedskating database (Adelskalender distanser og sammenlagt)
(no) Magne Thomassen i Store norske leksikon
(en) Magne Thomassen på The-Sports.org (noen resultater)
«Magne Thomassen» (engelsk). SkateResults.com. Arkivert fra originalen 11. mars 2007. Besøkt 11. mai 2012. Bilder og videoThomassens Sølv-medaljeløp i Vinter-OL 1968 med russiske kommentarer, på YouTube